



Årsplan for 2013

**Vårt hovedformål bygger på:**

Barnehagen skal i samarbeid og forståelse med hjemmet ivareta barnas behov for omsorg og lek, fremme læring og danning som grunnlag for allsidig utvikling[[1]](#footnote-1).

**Verdigrunnlag:**

I Namsos kommune heter det at virksomhetene skal drives i tråd med barnehage- og opplæringsloven. I arbeidet med å tilrettelegge for et godt barnehage- og skoletilbud i Namsos, vektlegges følgende verdigrunnlag:

* Vekst – personlig utvikling med basis i den enkeltes forutsetning
* Læring – utvikle kunnskaper og ferdigheter tilpasset det enkelte barn/elev
* Trygghet – skape trygge mennesker med god selvtillit
* Samarbeid – løse oppgaver gjennom samarbeid og gjensidig respekt

Selv om vi er en privat barnehage skal vi rette oss etter ovenstående grunnleggende verdier og vi forsøker å integrere dem i vår egen hverdag.

Vi tilbyr en hverdag med nærhet og omsorg. I hverdagen tar vi utgangspunkt i det lekende og anerkjennende element. Leken er et sentralt omdreiningspunkt for barnets måte å tilegne seg ferdigheter på. Leken er viktig for lekens skyld, fordi leken gjør barnet til en aktiv deltager i sin egen skapelse/dannelse. Barnet er et selvdannende individ som gjennom leken med andre oppnår samspill mellom seg og omverden.

Vi arbeider i en anerkjennende retning. Det betyr at vi forsøker å forstå hvorfor våre medmennesker gjør som de gjør, men det betyr ikke at vi aksepterer og godkjenner. I forhold til barna betyr det at vi som voksne forsøker å sette oss inn i barnets perspektiv for å forstå meningen med barnets intensjoner. For eksempel prøver vi å forstå hvorfor et barn slår vennene sine; det har kanskje vanskelig for å uttrykke hva det vil eller barnet har oppdaget at det er en måte å få oppmerksomhet på. Hvis vi prøver å forstå barnet betyr det at vi kan hjelpe barnet med å finne andre og mer hensiktsmessige måter å skape kontakt på, og at det å slå ikke er akseptabelt.

Dette er et menneskesyn vi gjerne vil leve etter i vår omgang med hverandre.

**Barnehagen drives i samsvar med:**

* Lov om barnehager
* Rammeplan for barnehager
* Vedtekter i Granåsen barnehage SA.
* Årsplan for barnehagen.

**Barnehagens mål:**

* Granåsen Barnehage skal være et sted hvor barn, foreldre og ansatte skal føle trygghet, tillit og trivsel. Et sted hvor barna får utfolde seg, utforske og lære gjennom ulike tilrettelagte, spontane og valgte aktiviteter, inne og ute.

Granåsen barnehage SAs planer kan ses i sammenheng med kommunens planlegging av

barnehagesektoren og av barns oppvekstmiljø.

Personalet deltar på ulike kurs sammen med de kommunale barnehagene og vi forsøker å følge

Kommunens kompetanseplan for barnehagene.

**Om Granåsen barnehage SA:**

Granåsen barnehage SA er foreldreeid barnehage i Namsos som åpnet i 1990. Granåsen barnehage har sitt særpreg med at den ligger slik idyllisk til, midt i skogen, ved lysløypa, skjermet for trafikk og ikke langt fra sentrum.

Navnene på avdelingene er hentet fra naturen, da dette er en del av barnehagens hverdag. Rompetroll, for barn mellom 0-3 år, og Maurtua, for barn mellom 3-6 år.

**Gjennom Granåsen-nytt får Dere informasjon og planer som gjelder for hver måned.**

**Barnehagens satsningsområder:**

* Naturopplevelser gjennom utelek og faste turdager
* Året rundt. Følge årets ulike årstider og høytider. Vi opplever naturens endringer gjennom utelek og uteliv. Markerer de ulike høytidene med egne tradisjoner.
* Det enkelte barn i fokus. Tilpasse barnehagens tilbud til det enkelte barns behov og ønsker så langt dette lar seg gjøre. Være bevisste på det enkelte barn gjennom dagens rutiner og gjøremål. Være observante med henhold til de minste barnas uttrykksmåter.

**Rompetroll:**

I husets første etasje holder de minste barna til, de fra 0-3 år. Det er 9 barn som har tilhold på Rompetroll og det er 3 voksne.

Dagsrytmen for barna ser slik ut: Frokost mellom 8-9 (for de barna som er kommet), utetid, lunsj ca. 12., soving, frileik, fruktmåltid ca. 14.30-15.

Vi er fleksible når det gjelder hvert enkelt barns egne dagsrytme når det kommer til soving, spising m.m. De fleste barna sover ute i vogn. Vi har vogner og senger som vi låner ut til de som måtte ønske det. Vil dere selv medbringe vogn er det selvfølgelig helt ok.

*Vi prioriterer utetid foran de fleste andre aktiviteter. Vi er ute hver dag hele året så lenge det ikke er alt for kaldt. Vi er ute på formiddagen mellom frokost og lunsj da det er på dette tidspunktet barna er mest opplagte. I sommerhalvåret er vi gjerne ute hele dagen.*

**Maurtua:**

I husets andre etasje holder de største barna til, de fra 3-6 år. Det er 18 barn som har tilhold på Maurtua og det er 3 voksne.

Dagsrytmen for barna ser slik ut: Frokost mellom 8-9 (for de barna som er kommet), frileik/tilrettelagte aktiviteter både ute og inne, lunsj ca. 12, utetid, fruktmåltid ca. 15.

Vi forsøker å tilpasse barnehagedagen etter hvert enkelt barns behov og ønsker når det kommer til spising, soving(for de som gjør det) og ønsker om leke aktiviteter.

*Vi prioriterer utetid foran de fleste andre aktiviteter. Vi er ute hver dag hele året så lenge det ikke er alt for kaldt. Vi er gjerne ute hele dagen.*

**Uteliv:**

Vi har en unik beliggenhet med naturen like utenfor vinduet og naturen er betydningsfull i vårt arbeid i barnehagen. Vi er ute hele året gjennom utelek og faste turdager. Gjennom ulike aktiviteter året rundt, i all slags vær får vi uforglemmelige minner og opplevelser. Vi ønsker å vekke barnas interesse og tirre deres nysgjerrighet over hva som skjer i naturen og gjennom dette gi dem en forståelse av at naturen må tas vare på.

Gapahuken på Knuthaugen er vår base når vi har turdag. Her tenner vi bål slik at vi får varmet pølser, ostesmørbrød og annet. Området på Knuthaugen gir de minste barna store nok utfordringer og opplevelser. De største barna er innimellom på lengre turer i lysløypa, vi er i «Trollskogen», Vemundvikskaret, Havikvatnet og Svartfjellet.

**ÅRSHJUL FOR UTEAKTIVITETER:**

|  |  |  |
| --- | --- | --- |
|  | **ROMPETROLL** | **MAURTUA** |
| JANUAR  FEBRUAR  MARS | Fokus på vinteraktiviteter – akebrett. Det er på Rompetroll barna lærer teknikken for Romperacerkjøring.  Maler vinterbilder. | Fokus på vinteraktiviteter som ski og akebrett. VI lager is/snø lykt, maler snø. Fast turdag hver uke.  Maler vinterbilder. |
| APRIL  MAI | Årets første utelunsj! Følger med på Rompetrollene, fast turdag hver uke | Følger med på Rompetrollene, Uteuke, Ser etter og plukker vårblomster. Fast turdag hver uke |
| JUNI  JULI | Minst mulig inne, vannleik, sykler, sandkasseleik, såing av blomster og grønnsaker. Fast turdag hver uke. Sommerferietid. | |
| AUGUST | NYTT BARNEHAGEÅR STARTER | |
| SEPTEMBER  OKTOBER | Fokus på fargene vi ser rundt oss. Innhøsting av blåbær. Fast turdag hver uke. Vi maler høstbilder. | Uteuke, bålsesongen starter, innhøsting av bær og sopp, fokus på høstfarger. Fast turdag hver uke. Vi maler høstbilder. |
| NOVEMBER |  | Fast turdag hver uke. |
| DESEMBER | Juleaktiviteter | |

**Temaarbeid på avdelingene:**

For å gi barn og voksne nye opplevelser, utfordringer og kunnskap har vi også i år valgt å jobbe med et tema i tillegg til rammeplanens fagområder.

**Vi skal ha** **ÅRSTIDENE og SKOGENS DYR** som tema. Vi vil følge årstidene i valg av aktiviteter gjennom hele året. Innendørs aktiviteter vil være: male med årstidens farger, synge, samtale om forandringer ute – vått, kaldt, varmt, sol osv. Ute vil vi samtale om og se på forandringene i naturen. Aktivitetene er alderstilpasset og ungene er ofte delt i små grupper.

**SKOGENS DYR**: Her vil barna møte dyr som vi møter utenfor i Granåsen og andre dyr som bor i Norge. Barna vil lære fakta om hvert dyr, se bilder, de barna som vet noe om dyret får fortelle. Det vil være forskjellige aktiviteter som handler om dyret. For eksempel Bjørnen: synge sanger om bjørn, høre eventyr om bjørn og kanskje dramatiserer vi noe av det vi leser. Vi vil også ha formgivningsaktiviteter der det vil være fokus på dyret.

Hvordan det jobbes, innhold og tidsbruk vil være avhengig av hva barna synes er mest interessant, hvor lang tid aktivitetene tar osv. Det er derfor ikke laget en egen tidsplan på temaene, hver avdeling ønsker å stå fritt til å bruke tiden der det er mest spennende og ikke forhaste seg.

Følg med i Granåsen-nytt for å se hva som skjer.

**Maurklubb:**

Det siste året barna går i barnehagen før skolestart har vi en egen førskolegruppe. Her møtes de største barna til maurklubb hver uke, hvor vi gjør forskjellige skoleforberedende aktiviteter. Målet med denne gruppen er hovedsakelig å introdusere barna for bokstaver, tall også videre.

Maurklubben bruker hver høst å være med på martnan der de kjører karuseller og spiser pizza. Barna har hver sin uke der de er arbeidsmaur. Da får de være med på forskjellige gjøremål, som for eksempel dekke på bord, holde ryddesamling, samlingsstund hjelpe rompetroll med å kle på og mye mer. På våren bestiger vi Svartfjellet og Klompen, vi drar på gårdbesøk til Sissel (som jobber på maurtua.). Maurklubben og barnehagelivet avsluttes med en overnattingstur på Namsos camping rett før sommerferien.

**Danning:**

Vi forstår danning først og fremst som en prosess som skjer i møtet mellom mennesker. I barnehagen møtes små og store mennesker med ulik bakgrunn, kultur, religion og utdanning. Gjennom gjensidige samhandlingsprosesser med barn og voksne i lek og læring legges forutsetninger for barnets danning.

Vi ser danning som en livslang prosess som blant annet handler om å utvikle evne til å reflektere over egne handlinger og væremåter. Danningen skjer i samspill med andre og omgivelsene og er en forutsetning for meningsdanning, kritikk og demokrati.

*«Danning er mer enn utvikling, mer enn læring, mer enn omsorg, mer en oppdragelse og mer enn sosialisering. Samtidig rommer danning alt dette»*  [[2]](#footnote-2)

Målet vårt er at møtene mellom mennesker i lek, læring, oppdragelse og omsorg må bære preg av respekt og åpenhet mot andre mennesker. Vi som barnehage må være preget av menneskelig likeverd, solidaritet, likestilling og åndsfrihet. De valgene vi tar i barnehagen vil være med i denne danningsprosessen på lik linje som at barnas hjem har betydning.

**Læring:**

*Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger[[3]](#footnote-3).*

For å kunne arbeide med Rammeplanen, er det viktig å ha en definisjon på hva læring er.

Vi mener at barnets læring er en kontinuerlig prosess, som foregår:

* I de sosiale relasjoner barnet inngår i og i samspillet mellom barnet og dets omgivelser.
* I barnets egne psykiske og fysiske tilegnelses-, forandrings-, og utviklingsprosess, som foregår med utgangspunkt i barnets vilkår. I denne prosessen tilegner barnet seg økt viten, erfaringer og ferdigheter.

Læring er tett forbundet med dannelse, sosialisering, utvikling og forandring. Og barnet er ut fra egne erfaringer medskaper av sin læring. Barnet lærer gjennom leken og via egen aktivitet, egne opplevelser og undersøkelser.

Vår pedagogiske oppgave er å støtte, inspirere og utfordre denne prosessen både i formelle og uformelle læringssituasjoner. Vi skal gjennom dialog, handling og som rollemodeller utfordre barnet til å undre seg og reflektere over egne opplevelser, følelser og handlinger[[4]](#footnote-4).

**Læring og det lille barnet:**

Det lille barnet lærer gjennom sanser, følelser og aktiv handling. Barnet lærer ved å iaktta og imitere andre barn og voksne. Barnets læring støttes av de voksne, som hver dag har ansvar for å åpne muligheter for sansing og eksperimentering. De voksnes rolle er å tilpasse graden av involvering, aktivitet, betraktning og anerkjennelse av barnets innsats.

**Læring og det litt større barnet:**

Barnets språk og tenkning, forståelse, ferdigheter, følelser og kroppslige handlinger utvikles gradvis i samspill med andre barn og voksne. Det at en lek eller handling blir til gjenstand for en felles utforskning og undersøkelse, gir barnet en mulighet for og hele tiden speile seg og prøve hypoteser og få tilbakemeldinger. Barnet lærer gjennom denne prosessen i å forstå seg selv og sine omgivelser. De voksnes reaksjoner på barnets innsats har betydning for barnets senere læring. De voksnes rolle er å understøtte, inspirere og utfordre barnet/barna tilstrekkelig.

**Barnehagens progresjonsplan for rammeplanens fagområder:**

Flere fagområder vil ofte være representert samtidig. Arbeidet med fagområdene skal tilpasses barnas alder, interesser og modning. Det er viktig at barna møter utfordringer, men også at de opplever mestring.

Fagområdene vil bli berørt gjennom de daglige gjøremål og rutiner, og gjennom jobbing med ulike tema og aktiviteter i løpet av året. Innhold og bruk av Snakkepakken gir også muligheter til å berøre flere av fagområdene og innholdet der.

|  |  |  |  |
| --- | --- | --- | --- |
|  | 1-2 år | 3-4 år | 5-6 år |
| Kommunikasjon, språk  og tekst:  *Bruke Namsos kommunes plan for lese- og skriveforberedende opplæring som veileder og mal i forhold til alle alders-grupper* | * Billedbøker og bøker med lite tekst * Snakke med barna og bruke begrep og benevnelser på ting vi har rundt oss og ting vi gjør * Enkle sanger, gjerne med bevegelse til * begrepslæring med bruk av snakkepakken og billedkort * Forestillinger / konserter for noen av Rompetroll-barna. | * Bøker tilpasset alder og interesse * Enkle, korte lydbøker * Sang /musikk/rim og regler - på cd og i sangsamling. * Bruk av snakkepakken for innlæring av begrep og som utgangspunkt for gjenfortelling * Forestillinger / konserter * Samtale barn / barn – barn / voksen * Øve på å bruke språket i konfliktløsning | * Bøker tilpasset alder og interesse * Fortsettelsesbøker * for førskolebarna. * Lydbøker av forskjellig varighet og tema. * Sangsamling med varierte sanger, rim og regler * Cd med musikk. * Kino og konserter. * Samtale barn / barn – barn / voksne * Samling rundt tema vi jobber med. * Lekeskrive og skrive, lyder og rytme * Ha bokstaver synlige for de som er interessert * Øve på å bruke språket i konfliktløsning |
| Kropp, helse og bevegelse: | * være med på turer avhengig av årstid, vær, soving osv. * lære navn på kroppsdeler ved at vi snakker om det i naturlige situasjoner, finger regler m.m. * gi tilbud om sunn og god mat etter behov | * Turdager * Leker for motorisk utfoldelse ute og inne * Kroppen vår * Smøremåltid med sunn mat * Allsidig bevegelseserfaring * Skigåing for de som vil med utgangspunkt i mestring | * Turdager/ute uker * Leker for motorisk utfoldelse ute og inne * Kroppen vår * Hva er bra for oss og hva er ikke fullt så bra * Smøremåltid med sunn mat * Allsidig bevegelseserfaring * Skigåing |
| Kunst,  kultur og  kreativitet: | * få prøve ut ulike materialer og teknikker ved formingsaktiviteter; tegning med blyant, tusj, maling med fingre, pensel, ulike typer maling, leire * - se på bilder | * Tegne med tykke kritt / de største med fargeblyanter og tykke tusjer. * Maling med ulike teknikker, farger m.m. * Deltar på kino/ konserter og utstilling. * Julegavelaging med materiell og utstyr tilpasset alder og modning. | * Tegning; tusjer, fargekritt, blyant og viskelær. * Maling med ulike teknikker, farger m.m. * Sjablonger, bruke mønster, mønstersakser. * Dramatisering av eks. eventyr. * Film / konserter * Utstillinger * Julegavelaging |
| Natur, miljø  og teknikk: | * Være ute i det meste som finnes av vær og føre. Kjenne forskjellene på kroppen * bli kjent i barnehage-miljøet og i nærområdet | * Turdager i naturen rundt barnehagen, Knuthaugen. Tilpasset barnas alder og utvikling. * Ute uker * Se på insekter og dyr som dukker opp både ute og inne. * Samtale om naturens endringer i de ulike årstidene * Sanger til årstidene * Ikke kaste søppel ute. * Bruke naturmaterialer til ulike formingsaktiviteter | * Turdager i nærmiljøet; Knuthaugen, Eventyrskogen, * Fast ute uke på høsten og våren med matlaging ute på bålet. * Søppel / kildesortering * Tilegne seg kunnskap om insekter, dyr, planter og trær ved å spørre, se, bruke naturen og undersøke. * Samle naturmateriale og bruke i ulike formingsaktiviteter * Bruke verktøy; hammer, spiker, skrujern, spikkekniv * Samling med tema ”Året rundt”; samtale, sanger og fortellinger |
| Etikk,  religion og  filosofi: | * lære grunnlegg-ende regler for hvordan vi er mot hverandre; være snille og greie, dele og leke sammen, ikke slå, dytte eller bite * lære bordskikk | * Tilegne seg regler, hvordan er vi mot hverandre, bordskikk. * Lære om høytider; hvorfor og hvordan feires de * Få mulighet til å undersøke og undres over ulike ting * Følelser, egne og andres, glad, sint, lei meg, redd m.m. * Undre over konsekvenser av egne handlinger | * Følge samfunnets grunnleggende regler og normer. Grensesetting, bordskikk, empati. **”Den gylne regel”-** som du vil at andre skal være mot deg, skal du være mot andre. * Lære om høytider; hvorfor og hvordan feires de. * Gi barna mulighet for å undre seg over ting i naturen og hvordan ting fungerer. * Lære om andre kulturer, barn i andre land, at alle er like mye verdt, fadderbarnet og dets liv |
| Nærmiljø og samfunn: | * - delta i barnehagehverdagen ut fra egne forutsetninger | * Bli kjent med andre, lære å respektere og godta andre * Delta på barnehagens aktiviteter * Være med på turer * Omsorg og trygghet, vise medfølelse * Innblikk i ulike kulturer og tradisjoner, samene | * Lære om stedet/byen vi bor, besøke forskjellige steder * Ingen er like, godta/respektere hverandre * Valg og holdninger * Delta på ulike aktiviteter i barnehagen * Bli trygg på seg selv og andre bl. a gjennom ”Dagens barn” * Lære om samene som Norges urbefolkning, lære litt om deres kultur, tradisjoner og levemåte. |
| Antall, rom og form: | * klosser i forskjellige former, f.eks. putteboks * enkel telling før matsang, i samling osv. * stor og liten | * Klosser i forskjellige former eks. putteboks. * Lære begrep som firkant, trekant, sirkel * Liten – stor, lett – tung, mye – lite, se og kjenne forskjellen. * Telle, sammen, se i tellebøker | * Se på tall, telle i ulike, sammenhenger, se mengder, lotto * Se på og sortere etter farge, form, størrelse osv. * Kjenne på tung/lett, måle, veie, lete etter former, farger m.m. ute og inne * Bygge med ulike ting/materialer, byggesett, lego, jovo, modelleire, puslespill m.m. |

**Barns medvirkning:**

*Barn i barnehagen har rett til å gi uttrykk for sitt syn på barnehagens daglige virksomhet. Barn skal jevnlig få mulighet til aktiv deltakelse i planlegging og vurdering av barnehagens virksomhet. Barnets synspunkter skal tillegges vekt i samsvar med dets alder og modenhet[[5]](#footnote-5).*

Vi ønsker å jobbe mot en bevissthet for hvor og hvordan vi voksne kan muliggjøre barns medvirkning i barnehagehverdagen. Ved å være åpne for barnets uttrykksmåter og uttalelser og ta hensyn til egne valg der det er mulig. Det kan være enkle ting som alternativer til påkledning, valg med henhold til mat, aktiviteter under frilek også videre. Andre ting vil være valg av tema eller hvilket innhold det skal være, aktiviteter vi skal ha. En rett til medvirkning er ikke automatisk en rett til å bestemme, men å få mulighet til å si sin mening. Så blir det de voksnes oppgave å vurdere mulighetene for endringer.

I tillegg til å være oppmerksomme på barnas uformelle uttrykksmåter og uttalelser vil vi legge til rette for mer formelle fora hvor barna kan si sine meninger. Vi vil innføre “barnehagens time” i samlingsstund 1 gang hver uke. Her kan barne komme med forslag til gjøremål og aktiviteter vi kan gjøre neste uke. Her vil vi også filosofere over hva barn kan bestemme og hva de voksne kan bestemme.

**INNHOLD, DOKUMENTASJON OG VURDERING:**

Barnehagen er en pedagogisk virksomhet som skal planlegges, dokumenteres og vurderes.

Gjennomføring av planene er fleksible så det er rom for spontanitet og barns medvirkning.

**Planlegging / innhold:**

Planlegging av barnehagens utforming, organisering og innhold må gjøres med utgangspunkt i barnehagens mål, satsningsområder og overordnede mål som er gitt i barnehageloven og rammeplanen.

Barnas alder og utvikling, barnegruppas sammensetning og personalets kompetanse og interesser er forutsetninger det tas hensyn til i planlegginga.

Organisering og gjennomføring av planene må være så fleksible at det er rom for spontanitet og barns medvirkning. Personalet må kunne justere planene inn på barnas interessefelt og funderinger, og kunne legge nye planer hvis barna uttrykker ønsker om det.

**Dokumentasjon:**

Personalets arbeid og barnas virksomhet i barnehagen er viktig som grunnlag for barnehagens utvikling. For å kunne forbedre oss og gjøre endringer til det beste for alle er det en forutsetning at vi dokumenterer innholdet i barnehagen.

Flittig bruk av foto og video for å dokumentere barnehagelivet. Barnas egne permer hvor vi samler bilder, produkter og små fortellinger fra tiden i Granåsen Barnehage. Vi forsøker å være raske til å henge opp bilder fra ulike aktiviteter, inviterer foreldre til å se video på foreldremøter. Dette vet vi foreldrene setter pris på og mange føler de får litt innsikt i barnas barnehage liv på denne måten.

I Granåsen barnehage har alle ansatte ”sine” primærbarn, de observerer og er med på å gi barna gode opplevelser gjennom turer og aktiviteter og de følger utviklingen til barnet.

Barnehagens dokumentasjon er med på å gi foreldre et innblikk i hva barna opplever, lærer og gjør i barnehagen.

**Vurdering:**

Det er kvaliteten i det daglige samspillet mellom menneskene i barnehagen som er en av de viktigste forutsetningene for barns utvikling og læring.

|  |  |  |  |  |
| --- | --- | --- | --- | --- |
| **Hva skal vurderes:** | **Hensikten med vurdering:** | **Hvem skal vurdere:** | **Når skal det vurderes:** | **Hvordan skal det vurderes:** |
| Årsplan: innhold og organisering | Se på mål og metoder, har vi nådd de mål vi satte oss, hvordan/hvorfor/hvorfor ikke?  Eventuelle nye mål | Ansatte  Foreldre | Jevnlig, halv- og årlig  På foreldremøter/- samtaler. Foreldrene får oppgaver de jobber med i mindre grupper i forhold til tilbakemeldinger på det vi har gjort og ønsker videre.  Vurderingsskjema på nyåret, eget eller felles kommunalt | Gå gjennom årsplan, justere månedsplaner etter årsplan, vurdere før ny lages |
| Månedsplaner: innhold og organisering | Ble det som forventet /hva ble endret/hvorfor/ gikk noe galt?  Hva må vi endre neste måned, hvilke fagområder bør vi vektlegge mer? | Ansatte | Hver måned | Gå gjennom planene før det lages ny månedsplan. Vurdere ut fra Rammeplanens fagområder, eventuelt gjøre endringer, oppsummere på neste månedsplan. |
| Personalsamarbeid | Åpenhet og ansvar | Styrer med alle ansatte | Personalmøter  Planleggingsdager | Ta opp ting som er av interesse og viktighet for ansatte |
| Barns trivsel, leik, utvikling og det sosiale samspillet. | Barns medvirkning.  Gjøre barnehagen til det beste for barna. | Ansatte  Foreldre  Barna | Personalmøter  Avdelingsmøter  Foreldresamtaler Samtaler med de barna som har tilstrekkelig språk. Være observant i forhold til de minste barnas kroppsspråk og uttrykksformer. | Bruk observasjoner.  Lytte til barna. |

Resultatene av alle vurderingene legges til grunn for justeringer underveis og arbeidet med neste års årsplan.

**Markering av begivenheter og tradisjoner:**

* Basar
* Luciafeiring
* Julebord
* 17.mai
* Overnatting for skolestarterne
* Nissefest
* Karneval/fastelavn
* Barnas bursdager
* Martnan (skolestarterne)
* Samenes dag

Vi deltar også på arrangement og aktiviteter som skjer i lokalmiljøet når dette er naturlig. Som eksempel kan nevnes åpent hus på Brannstasjonen.

**Våre samarbeidspartnere:**

**Foreldrene:**

Skal vi gi barna det beste mulige tilbudet er det nødvendig for oss å få til et godt samarbeid med dere som kjenner barna best. Vi ønsker at hjem og barnehage skal utfylle hverandre. Dette forutsetter at foreldre og personalet kjenner og er trygge på hverandre, og vet hvilke ønsker vi har for barna.

Daglig kontakt som bygges på gjensidig åpenhet og tillit. Daglig kontakt gjennom henting og bringing. Vi ønsker at dere skal føle at det er enkelt å kontakte oss hvis dere har spørsmål, ønsker eller kritikk.

Derfor inviterer vi dere til å bli husvarme her. Ta dere tid til å være sammen med oss, ta en kopp kaffe, spis frokost her. Del synspunkter med oss. Det er barna som tjener på at foreldre og personalet har et åpent forhold og et godt samarbeid.

**Vi blir glade for ris og ros, og hvis dere er misfornøyde med noe må vi vite det før vi kan endre det.**

Foreldremøter og foreldresamtaler holdes 1-2 ganger i året.

**Barnehagens styre.**

**Samarbeidsutvalg**.

**Grunnskole:**

Barnehagen skal i samarbeid med skolen legge til rette for overgangen fra barnehage til skole. Granåsen barnehage har i år en førskolegruppe på 6 barn. Førskolegruppa vil gjennom året ha et tilpasset opplegg ca. en dag i uka. Innholdet på førskolegruppa vil variere fra egne oppgaver med finmotorikk, blyanttrening, spill, rim/regler, enkel matematikk, egne turer osv.

I forkant av skolestart kan barnehagen bli forespurt om å dele informasjon med skolene, med tanke på tilrettelegging av det nye skoleåret. Før dette gjøres vil foreldrene bli informert og forespurt skriftlig om slik deling av informasjon er greit.

Skolenes besøksdager før skolestart er foreldrenes ansvar.

Ellers følges Namsos kommunes felles rutiner for overgang mellom barnehage og skole.

**Helsestasjonen:**

Helsestasjonen kan bidra med råd og veiledning i forbindelse med legemiddelhåndtering og smittevern. (Barnesykdommer, virus / bakterier, lus.)

**PPT:**

Gi tips og veiledning i forbindelse med barn som trenger ekstra oppmerksomhet i forbindelse med utvikling eks. språk. PPT er sakkyndig instans ved tilråding om spesialpedagogisk hjelp. Dersom barnehagen ønsker samarbeid om og hjelp til enkeltbarn i barnehagen, skal foreldrene gis informasjon i forkant og de må gi sitt samtykke til dette før noe kan gjøres.

**Namsos Kommune:**

Barnehagesjef Marthe Hatland som har tilsynsmyndighet med alle barnehager i kommunen.

Barnehagekonsulent Dagrun Hamnes, og spes.ped. koordinator Sissel Sve.

**Utdanningsinstitusjoner:**

Vi er pliktig til å stille barnehagen til disposisjon for studenter som tar førskolelærerutdanning. Har av og til hatt førskolelærerstudenter fra HINT og DMMH.

Vi samarbeider også med videregående skoler, og kan i perioder ha praksiselever fra nærliggende videregående skoler.

**Lokalsamfunnet:**

Andre barnehager, skoler, kulturhuset, kino, bibliotek, sykehjem og andre instanser og organisasjoner i nærmiljøet.

Årsplanen er godkjent av Samarbeidsutvalget januar 2013

1. Barnehageloven § 1. [↑](#footnote-ref-1)
2. Rammeplanen s. 15 [↑](#footnote-ref-2)
3. Barnehageloven § 1 Formål, 2. ledd [↑](#footnote-ref-3)
4. Fra “Rammeplanen” utgitt av Kunnskapsdepartementet. [↑](#footnote-ref-4)
5. Barnehageloven § 3. [↑](#footnote-ref-5)